**Tuomasvastuuryhmän Teams-kokous 8.6.2020 klo 17 – 19.15**

**Läsnä:**

Katriina Hallikainen (puheenjohtaja), Lauri Eskelinen, Hannu Hahto, Kaija Jerkku, Kaija Jääskeläinen, Anne Karhola, Risto Moisio, Kalle Mäki, Sari Papunen, Aarne Plukka, Liisa Puronen, Jouni Siirtola, Anne Vehmas, Riitta Vesanen (sihteeri)

**Poissa:**

Timo Saarinen

**Alkuhartaus**

Puheenjohtaja luki Pyhän Kolminaisuuden sunnuntain kirjetekstin Ef. 4:1-6. *On vain yksi ruumis ja yksi Henki, niin kuin myös se toivo, johon teidät on kutsuttu, on yksi.* Rukoilimme yhdessä.

1. **Korona-pandemia: tilannekatsaus ja tulevan arvailua / kokoontumisrajoitukset / syksyn Tuomasmessut**

Puheenjohtaja totesi, että Pirkanmaan tilanne tartuntojen suhteen on toistaiseksi hyvä ja rajoituksia on alettu purkaa. Kokouksen asialistan liitteenä puheenjohtaja toimitti vastuuryhmälle tutustuttavaksi ***Jumalanpalvelusten turvallisuusohjeen Tampereen kirkoissa 1.6.2020 alkaen.*** Kokoontumisrajoitukset ovat toistaiseksi voimassa 31.8.2020 saakka. Aleksanterin kirkkosalin osallistujamäärä on max 120 henkeä, Tuomiokirkon max 200 henkeä ja Kalevan kirkon jotakin siltä väliltä. Hallituksen suositukset riskiryhmille ovat voimassa ja niitä noudatetaan oman harkinnan mukaan. Turvavälejä ja hygieniaohjeistusta noudattaen noin 50 hengen kokoontumiset ovat sallittuja.

Puheenjohtaja on keskustellut syksyn Tuomastapahtumien tilanteesta Salla Häkkisen ja Sami Uusi-Rauvan kanssa. Syksyn toiminta toteutetaan poikkeustilan ehdoilla, voimassa olevaa turvallisuusohjetta noudattaen: terveys, turvavälit, käsihygienia, laulaminen, ehtoollisen jako. Lääkärinä Kalle Mäki totesi, että turvassa emme vielä ole, vaikka tartuntoja ei alueellamme nyt olisikaan. Hengityssuojainta käyttäessään ehtoollista jakava pappi sekä avustajat suojaavat itseään ja toisia.

Tuomasmusiikin johtaja Timo Saarinen lähetti terveisiä ja toivoi, että Tuomasmessuja järjestettäisiin vasta sitten, kun kaikilla on mahdollisuus osallistua. Hän lupautui kuitenkin hoitamaan messun musiikin, mikäli toisenlaiseen ratkaisuun päädytään. Käytiin keskustelua aiheesta. Todettiin, että vaikka Tuomasmessun identiteetti hieman kärsii typistetystä toteutuksesta, huonompi asia on kuitenkin turhan pitkä tauko messujen välillä, joten päädyttiin suunnittelemaan syksyn messuja vallitsevaan poikkeustilanteeseen sopeutuen.

Päädyttiin ratkaisuun, että **syksyn kahden ensimmäisen Tuomasmessun** osalta kokeillaan seuraavaa: Messut järjestetään kuten ennenkin Aleksanterin kirkossa (ehdolla oli myös Tuomiokirkko) **samansisältöisinä kaksi kertaa peräkkäin, klo 16 ja klo 18**. **Syyskuun messun 20.9.2020 musiikissa on Hanna Kataja ja Choralia-kuoro & bändi. Enkelimessu on 11.10.2020.** Kumpaankin voidaan ottaa väkeä max 120 henkeä, joten tarvitaan **ennakkoilmoittautuminen.** Työryhmä Anne Karhola ja Anne Vehmas suunnittelevat ilmoittautumisen käytännön toteutuksen (esim. benchmarkkaus Uusi Verso, jossa ilmoittautuminen messuun on käytössä).

Syyskauden ensimmäinen messu 30.8.2020 (kokoajina **Anne-Mari ja Sami Borg**, musiikissa Pekka Arola & Kumppanit ja Projektikuoro) **siirretään pidettäväksi 8.11.2020** miesten messun tilalla (Aarne Plukka kokoaa miesten messun seuraavana syksynä, musiikissa Viestiveljet). Anne Karhola varmistaa Sami Borgilta, että ajankohta sopii.

**Adventtimessun 29.11.2020** kokoaa Sari Papunen, musiikissa Tuomaskuoro ja – orkesteri. **Uudenvuoden messun 31.12.2020** kokoaja on vielä auki.

Väkimäärään 120 henkeä rajattu Tuomasmessu on luonnollisesti huomattavasti lyhyempi kuin perinteinen. Vapaaehtoisia vastuunkantajia tarvitaan myös huomattavasti vähemmän. Ehtoollista voitaisiin jakaa kolmessa pisteessä: kaksi ristikäytävällä ja yksi takana. Kaikki Tuomasmessut striimataan.

Nimettiin työryhmä (Katriina Hallikainen / Sami Uusi-Rauva / Kalle Mäki) laatimaan **turvallisuusohjeesta Tuomasmessuun oma sovellus.**

1. **Palautteet Teams-Tuomasilloista**

Loppukeväästä/alkukesästä toteutettiin Tuomasiltoja, joihin sai osallistua netin välityksellä. Teknisestä toteutuksesta vastasivat Anne Karhola ja Anne Vehmas. Kolme iltaa on jo pidetty, jäljellä on 15.6*. ”Seurakunta ja kirkko poikkeusaikana, Tiina ja Lauri Eskelinen”.* Hieman haasteita oli tekniikan kanssa, mutta muuten illat olivat varsin onnistuneita. Mukana oli ihmisiä, jotka eivät kenties olisi tulleet livenä paikalle. Illat olivat mainio tilaisuus päästä tutustumaan Tuomastoimintaan.

1. **Juhlamessun ajankohta**

Puheenjohtaja on keskustellut aiheesta Salla Häkkisen kanssa. Päätettiin, että juhlamessu siirretään **pääsiäiseen 2021.**

1. **Syksyn muu Tuomastoiminta**

**Kiitosjuhla** Näsin salissa on tarkoitus järjestää **25.10.2020**. Päätettiin siirtää se pidettäväksi **Aleksanterin kirkossa**. Tilaisuuden painopiste on Jukka Salmisen elämänkaarikonsertti, mutta 30-juhlavuotemmekin voi jollakin tavalla olla esillä. Tilaisuus on 120 hengelle, kutsut lähetetään ja ilmoittautuminen pyydetään.

Tuomasiltoja on mahdollisuus järjestää livenä (max 50 henkeä); riskiryhmiin kuuluvat voivat osallistua harkintansa mukaan. Näsin saliin ainakin mahtuu, mutta sen tekniikasta ei ole tietoa. Tarkoitus on, että myös netin välityksellä voi osallistua.

1. **Vuoden 2021 toiminta- ja taloussuunnitelma ja säästötavoite**

Toiminta- ja taloussuunnitelman laatimisen takaraja on kaiken aikaa siirtynyt. Lomautuksia ei tullut, mutta säästötavoite on ennallaan: toimintaa supistetaan. Budjetin on oltava valmiina elokuun puolivälin jälkeen.

Puheenjohtaja totesi, että tänä vuonna tulee säästöä peruuntuneiden Tuomasmessujen myötä. Tavoite on, että vuonna 2021 messuja on enintään 15 kpl. Juhlamessu on kallis, mutta meillä on käytössämme rahasto budjetin ulkopuolella.

Puheenjohtaja toimittaa TTS-luonnoksen vastuuryhmälle kommentoitavaksi 15.8.2020 mennessä.

1. **Kirjekokous 18.8.2020**

Ns. kirjekokous, jonka aiheena on vastuuryhmälle osoitettu kirje koskien huolta Tuomasmessun päätöksenteosta ja hallinnollisesta asemasta sen siirryttyä seurakuntayhtymästä Tuomiokirkkoseurakunnan alaisuuteen, on tarkoitus pitää 18.8.2020. Vastuuryhmän kokouksen asialistassa mainitaan, että ulkopuolisina asiantuntijoina kokouksessa mukana ovat henkilöstöpäällikkö Eija Mukari ja perheneuvoja Timo Tavast. Asialistan lähettämisen jälkeen puheenjohtajalle ilmoitettiin, että em. henkilöt eivät ole työyhteisösovittelijoita, eivätkä näin ollen sovellu tehtävään. Sen sijaan kokoukseen on tarkoitus kutsua **Tampereen tuomiokapitulista** ohjauksen ja kehittämisen asiantuntija **Mikko Sulander**, mikäli hän on käytettävissä.

Osa kirjeen allekirjoittajista kuuluu riskiryhmään, joten kirjekokous pidetään tarvittaessa teams-kokouksena.

Puheenjohtaja tiedottaa vastuuryhmää saatuaan asiaan tarkempaa selvyyttä.

1. **Tuomaspapin vaihtuminen 1.9.2020**

**Katriina ilmoitti jättävänsä Tuomaspapin tehtävät 1.9.2020 alkaen.** Tuomaspappina aloittaa pastori **Tiina Mononen** työparinaan pastori **Mikko Wirtanen**. Päävastuu on Tiinalla, joka on toiminnasta vastaava operatiivinen johtaja. Työpari sopii keskinäisen työnjaon.

Katriina valotti syitä eroamisensa pohjalla. Hän on kokenut luottamuspulaa; ei pelkästään kirjeasiassa vaan muutoinkin. Jatkaminen Tuomaspappina ei ole tuntunut enää hedelmälliseltä.

Pyynikin aluefoorumin muistion tyrmäävä palaute striimatuista pääsiäiskirkkolähetyksistä tuntui kohtuuttomalta ja synnytti luottamuspulan, jolle ei ollut enää mitään tehtävissä. Palaute oli kohtuutonta sikäli, että Helsingin Tuomasmessu on jo vuosia striimannut messujaan ja meillä vasta aloitettiin!

Katriina kertoi halunneensa pääsiäiskirkolla Mikko Wirtasen kanssa luoda merkityksellistä sisältöä, jossa onnistuttiinkin. Lähtökohtana on Katriinan mukaan oltava se, että kirkossa keskeistä on toisten ihmisten arvostaminen ja armahtaminen, ei arvosteleminen.

Tuomaspapin tehtävästä eroaminen on käytännössä Katriinan tehtävänkuvan muutos.

Elokuussa hänen on tarkoitus perehdyttää Tiina ja Mikko tehtäviinsä, joihin nämä lähtevät mielellään. Vastuuryhmän toivotaan ottavan heidät lämpimästi vastaan ja suomaan heille vapaus toteuttaa tehtävää omalla tavallaan.

1. **Muut asiat**

* Vuosittainen **Tuomasväen kokous**, jossa mm. vastuuryhmän kokoonpano seuraavaksi vuodeksi on ollut tapana vahvistaa, oli suunniteltu pidettäväksi 13.5.2020, mutta peruuntui poikkeustilanteen vuoksi. Vastuuryhmän jäsenenä 10 vuotta ollut ja lähes yhtä kauan sihteerinäkin toiminut **Riitta Vesanen ilmoitti sähköpostitse vastuuryhmälle haluavansa nyt jättää tehtävänsä.**

Puheenjohtaja kiitti Riittaa hyvästä palvelusta. Vastuuryhmän toisena sihteerinä on jo jonkin aikaa toiminut Hannu Hahto, mutta muutkin tehtävään halukkaat voivat ilmoittautua.

Päätettiin järjestää Tuomasväen kokous vasta sitten, kun kirjekokouksen yhteydessä on sovittu yhteisön uudet menettelytavat ja määritelty mm. vastuuryhmän koko ja roolit. Siihen asti nykyinen vastuuryhmäkokoonpano on voimassa.

* Kaija Jääskeläinen ilmoitti, että **Tuomaskauppaan** on tullut tilauksia ja muutama satanen on hankittu.

1. **Vastuuryhmän seuraavat kokoukset**

Vastuuryhmän Teams-kokous pidetään **6.8.2020 klo 17.**

Kirjekokous pidetään **18.8.2020 klo 17**; lisäinfoa myöhemmin.